Suomen natsisuhteet on tutkittu, mutta Neuvostoliitto-suhteissa riittää pengottavaa, sanoo Timo Vihavainen.

Helsingin yliopiston Venäjän tutkimuksen professori Timo Vihavainen sanoo, että suomalaisten tulisi luopua vasemmistolaisesta taisteluretoriikasta, koska se ”tympäisee niitä, jotka sen historiasta jotakin tietävät”.

– Mihin esimerkiksi viittaa muuan nyttemmin taas muotiin tullut ilmaus ”veri punnitaan”?Sehän viittaa kansalaissodan aikaiseen renkutukseen: ”Vielä veri punnitaan, sekä suolet kiskotaan ja perse tervataan”, Vihavainen kirjoittaa blogissaan.

SDP:n puheenjohtaja Antti Rinne käytti kyseistä termiä tiistaina Jyväskylässä.

– Nyt veri punnitaan, Timo Soini, Rinne totesi.

Vihavainen ei mainitse Rinnettä nimeltä, mutta hän julkaisi bloginsa päivää tämän puheenvuoron jälkeen.

Vihavainen korostaa, että vallankumouksellisesta vasemmistoliikkeestä on kehittynyt rakentava ja yhteiskuntakelpoinen elementti.

– Ei tietenkään kannata siis samastaa sosialidemokratiaa ja stalinilaista terrorijärjestelmää, vaikka edellisen suuri historiallinen – ja yhä tunnustamaton – rikos liittyykin meillä juuri väkivaltaisen vallankumouksen aloittamiseen.

Vihavainen ihmettelee, miksi Helsingin Sanomat on juuri nyt julkaissut artikkelin suomalaisten ”unohdetuista” natsisuhteista 1930-luvulla, vaikka niitä on tutkittu runsaasti. Vihavaisen mielestä tutkittavaa löytyisi toiselta suunnalta.

– Ne (natsisuhteet) on pengottu niin perusteellisesti, että uusien tutkimusponnistusten tuottama rajahyöty alkaa jo olla olematon, nykyaikaista bisneskieltä käyttääkseni. Sen sijaan neitseellistä sarkaa riittää marxilaisen totalitarismin ja sen palvojien historiassa.

Hän muistuttaa, että Suomi lähetti ministereitä ja lehtimiehiä vierailuille Neuvostoliittoon ”terrorin raivotessa” vuonna 1937–39, vaikka suomalaisiakin murhattiin naapurissa kymmeniä tuhansia. Edes Akateeminen Karjala-Seura ei vaatinut hallitukselta jyrkkiä toimia.

Hän kysyy, miksi tiedotusvälineet eivät ole tästä kiinnostuneita, vaan jauhavat natsisuhteista.

– Miten moni suomalainen itse asiassa hyväksyi omaan kansaansa kohdistetun terrorin? Miten monen olikaan sokaissut oppi-isien saarnaama viha, jonka voimalla kaikki ongelmat piti lopullisesti ratkaistaman? Vihavainen kysyy.